Афгана-пакістанская вайна (2026)

**Афгана-пакістанская вайна** — узброенае супрацьстаянне паміж Афганістанам і Пакістанам, выкліканае авіяўдарамі пакістанскіх ВПС па афганскіх правінцыях 21 лютага 2026 года. У адказ афганскія сілы 26 лютага пачалі ваенную аперацыю супраць суседняй краіны. 27 лютага Пакістан афіцыйна абвясціў аб адкрытай вайне з Афганістанам.

## Перадгісторыя 
У пачатку 2026 года сітуацыя ў сферы бяспекі ў Пакістане рэзка абвастрылася. 6 лютага ў шыіцкай мячэці ў Ісламабадзе тэрарыст-смяротнік прывёў у дзеянне выбуховае прыстасаванне падчас пятнічнай малітвы. У выніку тэракту загінулі не менш за 36 чалавек і каля 170 атрымалі раненні.

Праз некалькі дзён, 19 лютага, начынены выбухоўкай аўтамабіль пратараніў кантрольна-прапускны пункт у раёне Баджаур у правінцыі Хайбер-Пахтунхва. Ахвярамі атакі сталі 11 вайскоўцаў і адно дзіця. Пакістанскія ўлады заявілі, што нападнік меў афганскае грамадзянства, пасля чаго Міністэрства замежных спраў Пакістана ўручыла ноту пратэсту ўладам суседняй краіны, выклікаўшы часовага паверанага ў справах афганскай дыпмісіі ў Ісламабадзе.

21 лютага тэрарыст-смяротнік атакаваў вайсковую калону ў раёне Бану ў правінцыі Хайбер-Пахтунхва, у выніку чаго загінулі двое вайскоўцаў, уключаючы падпалкоўніка. Пакістанскае кіраўніцтва ўскладала адказнасць за падобныя атакі на рух «Тэхрык-е Талібан Пакістан» (ТТП), сцвярджаючы, што яго лідары і баевікі знаходзяць прытулак на афганскай тэрыторыі.

## Ход канфлікту 
### Люты 
У ноч з 21 на 22 лютага 2026 года Ваенна-паветраныя сілы Пакістана нанеслі серыю авіяўдараў па тэрыторыі Афганістана. Мэтамі сталі раёны ва ўсходніх правінцыях Нангархар і Пактыка. Удары былі нанесеныя ў дні святога для мусульман месяца Рамадан.

Афіцыйны Ісламабад заявіў, што атакі былі накіраваныя на знішчэнне лагераў і сховішчаў баевікоў ТТП. Паводле звестак пакістанскіх вайскоўцаў, у выніку ўдараў па сямі аб’ектах уздоўж мяжы былі ліквідаваныя не менш за 80 баевікоў. 

Улады Афганістана адхілілі абвінавачвання Пакістана ў падтрымцы баевікоў. У Міністэрстве абароны краіны заявілі, што бамбёжкам падвергліся не ваенныя лагеры, а грамадзянскія аб’екты. Прэс-сакратар Вярхоўнага лідара Афганістана Забіула Маджахед паведаміў пра дзясяткі загінулых і параненых сярод мірнага насельніцтва, уключаючы жанчын і дзяцей. Паводле звестак Міністэрства асветы, пад руінамі медрэсэ загінулі пяць вучняў. Афганскія крыніцы паведамлялі, што толькі ў правінцыі Нангархар ахвярамі сталі не менш за 17 чалавек.

Увечары 26 лютага Узброеныя сілы Афганістана пачалі ваенную аперацыю супраць Пакістана. Аперацыя пачалася а 20:00 паводле мясцовага часу з некалькіх кірункаў уздоўж так званай лініі Дзюранда — у правінцыях Хост, Пактыя, Нурыстан, а таксама ў Нангархары і Кунары.

У першыя гадзіны аперацыі афганскім сілам удалося захапіць некалькі пакістанскіх пагранічных пастоў. Прадстаўнік армейскага корпуса паведаміў аб трох захопленых пасадах праціўніка. Іншыя крыніцы інфармавалі пра восем захопленых умацаваннях, у прыватнасці ў раёне Гарата, правінцыі Нангархар і правінцыі Кунар.

27 лютага пакістанцы разбамбілі Кабул. Мінабароны Пакістана заявіла, што паміж краінамі пачалася «адкрытая вайна».
### Сакавік 
1 сакавіка пакістанцы зноў бамбілі Кабул, а афганцы — правінцыі Хайбер-Пахтунхва і Белуджыстан. Тым часам у выніку сутыкненняў у прыгранічных раёнах правінцый Нангархар, Пактыя, Хост і Кандагар, паводле афганскіх даных, загінулі 32 пакістанскія салдаты і дзясяткі атрымалі раненні. На наступны дзень пакістанская авіяцыя ўзмацніла ўдары па тэрыторыі праціўніка: былі атакаваныя Кабул, правінцыя  Нангархар, Панджэр, Капіса. Знішчаны склады боепрыпасаў у Джалалабадзе і Хосце. 

3 сакавіка паветраным нападам падвергліся Кабул, Панджэр, Бадахшан, Герат, Капіса, Нурыстан. У той жа дзень прадстаўнік афганскага ўрада заявіў, што за апошнія 24 гадзіны іх сілы атакавалі варожыя памежныя пасты ўздоўж правінцый Кандагар, Нангархар, Кунар, Нурыстан, Хост і Пактыка. Паводле заяў Пакістана, былі атакаваныя 53 пагранпасты.

4 сакавіка пакістанская артылерыя ўдарыла па раёну Хас-Кунар у правінцыі Кунар. На наступны дзень пакістанская авіяцыя знішчыла штаб 205-й брыгады УС Афганістана.

13 сакавіка Пакістан падвергнуў чарговым бамбардзіроўкам горад Кабул, былі абстраляныя раёны ў правінцыях Кандагар, Пактыка і Пактыя. Паводле заявы прэс-сакратара Вярхоўнага лідара Афганістана Забіулы Муджахіда, у выніку абстрэлаў загінулі жанчыны і дзеці. Пакістан нанёс удар па рэзервуары з палівам авіякампаніі Kam Air побач з аэрапортам Кандагар. Афганістан ударыў беспілотнікам па 28-м блоку жылога комплексу для афіцэраў кампуса «Хамза» ў Ісламабадзе, што прывяло да шматлікіх ахвяр сярод пакістанскіх вайскоўцаў, і па ваеннай базе арміі Пакістана ў горадзе Кохат, правінцыі Хайбер-Пахтунхва.

15 сакавіка Ваенна-паветраныя сілы Афганістана нанеслі ўдар па варожай базе ў горадзе Вана.

16 сакавіка 2026 года Пакістан падвергнуў мінамётнаму абстрэлу вёску Нарай раёна Гурбуз, рынак і цэнтральную клініку ў вёсцы Атахейль раёна Джаджы-Майдан і раён Спера ў правінцыі Хост, нанёс удар беспілотнікамі па горадзе Кабул, у тым ліку па рэабілітацыйным цэнтры. Больш за 250 чалавек загінулі і больш за 400 атрымалі раненні.

18 сакавіка года па просьбе Саудаўскай Аравіі, Катара і Турцыі бакі часова прыпыняюць ваенныя аперацыі на час свята Ід аль-Фітр. 19 сакавіка Афганістан заявіў, што Пакістан парушыў перамір’е, абстраляўшы правінцыю Кунар. Пакістан гэта абверг.

24 сакавіка ў 00:00 перамір’е афіцыйна скончылася, і ВПС Пакістана пачалі наносіць новыя ўдары на тэрыторыі Афганістана.

## Крыніцы 
Катэгорыя:Войны XXI стагоддзя
Катэгорыя:Войны Пакістана
Катэгорыя:Войны Афганістана
Катэгорыя:Вікіпедыя:Артыкулы з меркавана памылковымі параметрамі ў шаблонах серыі Не перакладзена
Катэгорыя:Вікіпедыя:Артыкулы з невядомымі параметрамі шаблонаў серыі Не перакладзена
Катэгорыя:Канфлікты 2026 года
Катэгорыя:Люты 2026 года
Катэгорыя:Сакавік 2026 гола